Kaliňák, Robert, podpredseda vlády a minister vnútra SR (2012-09-12):
Ďakujem. Čiže, ja to už len dokončím. Keď som hovoril o tom, na akých pilieroch vlastne má stáť štátna správa potom. Pre nás je naozaj podstatné vlastne 3 hlavné zmeny, ktoré budeme robiť. Prvá je vlastne priblíženie štátnej správy občanovi, nie už len formálne, o ktorom sa strašne veľa hovorí, a hovorili to všetky vlády, ktoré tu doteraz boli, ale v tomto prípade naozaj chceme urobiť ten základný krok k tomu, že klientske centrum štátnej správy, ktoré vlastne bude, bude vytvorené, bude k dispozícii pre všetky druhy podaní a vlastne občan si nájde de facto, povedané jednoducho, toho svojho úradníka, za ktorým bude chodiť so všetkými vecami a, samozrejme, sme vyčíslili veľmi jednoducho, že občania minú viac ako 1 500 euro a strávia viac ako 2 roky dovolenky s tým, aby dokázali usporiadať všetky svoje veci so štátom, ktoré počas svojho života urobia. Náš návrh vlastne nešetrí len peniaze štátu, ktoré sme už presne zadefinovali, ale šetrí aj občanom, pretože ušetria minimálne jeden rok tej dovolenky, to znamená, urobia to, čo naozaj majú, pôjdu oddychovať, ale predovšetkým ušetria ďalších minimálne 700 euro na tom, aby nemuseli cestovať do vzdialenejších okresov a ten výpočet sme robili z priemerného občana. Sú mnohé oblasti, obce, mestá, ktoré sú natoľko vzdialené, že vlastne, aby si vybavil celú svoju agendu, musí cestovať na tri-štyri miesta vo svojom okrese, kraji alebo dokonca na úrady s celoslovenskou pôsobnosťou. Po schválení novely nielen tohto zákona, ale predovšetkým ďalších, ktoré budú nasledovať, bude naozaj existovať ten jeden jeden úrad, na ktorý môže chodiť občan a, samozrejme, všetky ostatné budú pripravené prijať jeho žiadosť, ak sa rozhodne adresovať svoju žiadosť štátu na inom mieste. Tá štrukturálna zmena spočíva v tom, že integrujeme obvodné úrady do jedného a na rozdiel od predchádzajúceho integrovaného obvodného úradu štátnej správy ten výkon v odborných činnostiach naďalej budú riadiť ministerstvá, nebude ich riadiť centrálne ministerstvo, ktoré ich spravuje, ktoré zhodou okolností bude ministerstvo vnútra, ale ministerstvo vnútra sa dostane len do podoby akejsi outsourcingovej organizácie, ktoré bude zabezpečovať vlastne len technické fungovanie jednotlivých úradov, a preto de facto či už pracovníci, zamestnanci, alebo aj občania, v konečnom dôsledku ani nezistia v úvode, ako bude prebiehať aj tento zákon, že nastala určitá zmena, lebo v tom úvode ostane všetko nezmenené, až nástupom klientskych centier v roku 2014 dôjde k zmene, ktorú budú občania aj zásadnejším spôsobom cítiť. My, samozrejme, častokrát sme boli konfrontovaní s otázkou, že pokiaľ neprepustíte ľudí, neušetríte. Ja tvrdím, že to je presne ten nesprávny prístup v rámci reformy, ktorý môže povedať niekto, kto jednak, samozrejme, buď málokedy ľudí riadil a presun zdrojov mu nie je úplne jasný, alebo predovšetkým nerozumie tomu, že šetriť sa nemá na ľuďoch, ale na tom, čo je trochu nad rámec trhových cien a toho v našom štáte je stále dostatočne veľké množstvo. Preto sme si vytýčili a pomerne ambiciózny cieľ, ktorý, ktorý každý hovorí, že nemáme šancu splniť. O to lepšie bude sa nám bojovať, aby sme tieto ciele splnili, a to je do konca roku 2016 ušetriť 700 miliónov euro na fungovaní štátu, čo si myslím, že nie je číslo malé, naopak, veľmi veľké a budeme každoročne konfrontovaní s týmto číslom, ako sa nám ho darí plniť. Každé leto predstavíme sumu, ktorú na ďalší rok z rozpočtov jednotlivých kapitol budeme môcť vyškrtnúť ako sumu, ktorá bude pre ten ďalší rok ušetrená. Ak si dobre pamätám, pre rok 2013 sme už stanovili sumu 50 miliónov, na rok 2014 sme chceli zo sumy 150 miliónov a postupne 200 a 300 miliónov dokopy, teda 700 miliónov ku koncu roku 2016. Sme odhodlaní s touto sumou bojovať. Samozrejme, siahneme mnohým, mnohým úradníkom na ich doterajšie maličké pašalíky alebo niekoľko, niekoľko trafík, ale v každom prípade nás táto situácia nesmie zastaviť. Slovensko, ale nie, samozrejme, vlastnou vinou, predovšetkým problémom krízy Európskej únie, v tejto chvíli je veľmi ťažko skúšané, ale musíme mať pred očami nielen južanské krajiny, ktoré dlhodobo mali nábeh na svoje problémy, ale aj dlhoročne vyzdvihovanú krajinu, akým je Slovinsko, ktoré sa dostalo na okraj útesu, len by som povedal kratšou nepozornosťou a nedôsledným plnením tých kritérií, ktoré plniť máme, preto si my nemôžeme dovoliť žiadne vybočenie z naznačenej trajektórie aj v oblasti znižovania deficitu štátneho rozpočtu, aj v oblasti šetrenia, preto vlastne príspevkom, čo častokrát bolo spomínané, že zákony, ktoré ste doteraz preberali, boli častokrát práve zákonmi na strane výdavkov. Toto sú konkrétne zákony, ktoré síce sami so sebou neprinášajú ten efekt, ktorý vy chcete vyčísliť, ale opatrenia na základe nich prijaté tento efekt prinesú a v zásade bude to práve asi najzásadnejšia, najzásadnejšie šetrenie v rámci výdavkovej časti, ktoré, ako som už povedal, má ambíciu byť do konca roka 2016 – 700 miliónov eur (20 miliárd korún v starých, v starých slovenských korunách). Verím, že teda túto prvú etapu týchto predskokanov, ktorých dnes robíme v rámci zrušenia krajskej špecializovanej štátnej správy, podporíte. Nie je to zníženie ich kvality, nie je to zníženie ich výkonnosti, je to postupný prechod na to, aby sa práve odborní pracovníci jednotlivých inštitúcií mohli sústrediť na svoju odbornú prácu. Z budúcich integrovaných obvodných úradov budú továrne na výrobu rozhodnutí. Budú sa sústrediť len na svoje rozhodnutia, aby ich robili rýchlo, kvalitne a efektívne a klientske centrá budú tie, ktoré budú mať práve na starosti styk s verejnosťou vrátane ďalších opatrení, ktoré zjednodušia občanom prístup k štátnej správe a čo je najpodstatnejšie, zlacnia nielen z ich peňaženky, že budú musieť menej platiť, ale predovšetkým rozpočet štátu sa aj vďaka tejto reforme zásadným spôsobom zníži. Verím, že je to naším spoločným cieľom a snahou mať nižšie výdavky štátu. Verím preto, že aj tento zákon nadobudne vašu podporu. Veľmi pekne vám ďakujem za pozornosť.